हाजीपुर में हुए एक सभा में बोलते हुए राष्ट्रीय जनता दल के अध्यक्ष लालू प्रसाद यादव ने कहा, "देश ग़लत हाथों में चला गया है. ये आप लोगों ने ठीक नहीं किया. भारतीय जनता पार्टी देश को बांटने का ख़तरनाक खेल खेल रही है."उन्होंने नरेंद्र मोदी पर निशाना साधते हुए कहा, "वो देश के लिए अशुभ हैं. लोगों को बरगला ला रहे हैं. महंगाई कम करने की बात कह कर सत्ता में आए. अब क्यों कम नहीं कर रहे हैं महंगाई."लालू ने मीडिया पर भी नरेंद्र मोदी का साथ देने का आरोप लगाया.लालू ने कहा, "मोदी ने सब्ज़बाग दिखाया कि बुलेट ट्रेन लाएंगे. और मीडिया ने चीन, जापान की बुलेट ट्रेन की तस्वीर छाप दी. बड़े पैमाने पर लोगों को गुमराह किया गया."लालू ने मुलायम सिंह यादव और मायावती से भी एक जुट होने की अपील की.उन्होंने रामविलास पासवान के भारतीय जनता पार्टी से जुड़ने की आलोचना की और कहा, "पासवान से बड़ा मौसम वैज्ञानिक मैंने नहीं देखा. हमने उन्हें सड़क से उठाकर दिल्ली पहुंचाया और वो क़त्ल की रात हमें छोड़कर निकल लिए."इससे पहले इसी मंच से जनता दल यूनाइटेड के नेता और बिहार के पूर्व मुख्यमंत्री नीतीश कुमार भी मोदी और भारतीय जनता पार्टी पर जमकर बरसे.नीतीश कुमार ने कहा, "भारतीय जनता पार्टी सरकार चलाने के लिए लोगों को बांट रही है. उसके नापाक इरादों को रोकने के लिए पुराने मतभेद भुलाकर मैं और लालू जी एक साथ आए हैं."उन्होंने कहा कि अच्छे दिन कह कहकर लोगों को बरगलाया गया, अब कहां है अच्छे दिन.नीतीश ने कहा, "सिर्फ भारतीय जनता पार्टी के लोगों के अच्छे दिन आ गए हैं."उन्होंने चुटकी लेते हुए कहा, "मोदी के आने के बाद से पेट्रोल सस्ता हो गया है. लेकिन टमाटर से सस्ता."(बीबीसी हिंदी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)